b"\n_START_ARTICLE_\nRasmus Rasmussen\n_START_SECTION_\nVida\n_START_PARAGRAPH_\nRasmussen va n\xc3\xa9ixer a Mi\xc3\xb0v\xc3\xa1gur el 13 d'agost de 1871, fill de Johannes Rasmussen i Ata Haraldsdatter._NEWLINE_La seva educaci\xc3\xb3 no va ser gaire diferent que la de la majoria de nens de les Illes F\xc3\xa8roe d'aquella \xc3\xa8poca, i es va dedicar a anar fent treballs ocasionals quan no anava a l'escola._NEWLINE_Va estudiar amb Jacob Jacobsen de T\xc3\xb3rshavn, i va ser membre de la primera promoci\xc3\xb3 de l'Escola de Professors de les Illes F\xc3\xa8roe (fero\xc3\xa8s F\xc3\xb8roya L\xc3\xa6rarask\xc3\xbali), despr\xc3\xa9s de passar un any acad\xc3\xa8mic en una Universitat popular de Dinamarca. L'esposa de Jacobsen, Anna Kjeln\xc3\xa6s, tamb\xc3\xa9 havia assistit a una Universitat popular de Dinamarca, i aqu\xc3\xad \xc3\xa9s on Rasmussen va entrar en contacte amb el moviment de les Universitats populars._NEWLINE_Estava tan interessat en anar a l'escola que el 1892 va deixar la granja familiar (per la qual tenia una prefer\xc3\xa8ncia anomenada odelsrett, pr\xc3\xb2pia dels sistemes n\xc3\xb2rdics) i va comen\xc3\xa7ar a assistir al departament d'artesania de la Universitat Popular de Vallekilde (dan\xc3\xa8s: Vallekilde H\xc3\xb8jskole), on va romandre durant dos anys acad\xc3\xa8mics, treballant-hi com a fuster els estius._NEWLINE_Durant el curs 1896-1897 va assistir a la Universitat Popular d'Askov (dan\xc3\xa8s: Askov H\xc3\xb8jskole), on va con\xc3\xa8ixer al seu compatriota S\xc3\xadmun av Skar\xc3\xb0i, de qui va esdevenir company de feina i millor amic. El 1904 es va casar amb la germana de S\xc3\xadmun, Anna Suff\xc3\xada av Skar\xc3\xb0i. Rasmussen tamb\xc3\xa9 va assistir a l'Escola Estatal de Mestres (dan\xc3\xa8s: Statens L\xc3\xa6rerh\xc3\xb8jskole) de Copenhaguen, on es va dedicar a estudiar ci\xc3\xa8ncia._NEWLINE_L'esposa de Rasmussen, Anna Suff\xc3\xada, va treballar com a superintendent de la Universitat Popular de les Illes F\xc3\xa8roe (fero\xc3\xa8s F\xc3\xb8roya F\xc3\xb3lkah\xc3\xa1sk\xc3\xbali), despr\xc3\xa9s que S\xc3\xadmun av Skar\xc3\xb0i i Rasmus Rasmussen la fundessin a Klaksv\xc3\xadk el 1899. Aquesta continua sent l'\xc3\xbanica Universitat popular de les Illes F\xc3\xa8roe, i va esdevenir la primera escola que ensenyava en fero\xc3\xa8s. L'escola es va traslladar a T\xc3\xb3rshavn el 1909, i Rasmussen va exercir-hi com a mestra fins que es va retirar el 1947._NEWLINE_Rasmussen va morir a T\xc3\xb3rshavn el 5 d'octubre de 1962.\n_START_SECTION_\nPol\xc3\xadtic\n_START_PARAGRAPH_\nRasmussen va ser un ferm defensor de la independ\xc3\xa8ncia de les Illes F\xc3\xa8roe. Va servir al L\xc3\xb8gting (Parlament de les Illes F\xc3\xa8roe) com a representant de Nor\xc3\xb0oyar (el conjunt de les sis illes al nord-est de les Illes F\xc3\xa8roe) entre 1914 i 1928, pel Sj\xc3\xa1lvst\xc3\xbdrisflokkurin (que podr\xc3\xadem traduir del fero\xc3\xa8s com Partit de l'Autogovern).\n_START_SECTION_\nEscriptor\n_START_PARAGRAPH_\nRasmussen va publicar la seva primera novel\xc2\xb7la feroesa, Babelstorni\xc3\xb0 (La Torre de Babel), el 1909. El 1910 va publicar el primer llibre de text sobre bot\xc3\xa0nica de les Illes F\xc3\xa8roe."